|  |
| --- |
| Na podlagi 32., 33. in 35. člena [Zakona o gospodarskih javnih službah](http://www.pisrs.si/Predpis.aspx?id=ZAKO272&pogled=osnovni) (Uradni list RS, št. 32/93, 30/98-ZZLPPO, 127/06-ZJZP, 38/10-ZUKN, 57/11-ORZGJS40) ter 16. člena [Statuta](http://www.lex-localis.info/KatalogInformacij/PodrobnostiDokumenta.aspx?SectionID=c4883977-8f2e-4a1d-9867-23397e1dde77) Občine Markovci (Uradno glasilo slovenskih občin, št. 15/06 in 26/09) je Občinski svet Občine Markovci na svoji \_\_\_. seji, dne \_\_\_\_\_\_\_\_\_\_\_\_, sprejel |
| **ODLOK**  **o predmetu in pogojih za podelitev koncesije za opravljanje obvezne lokalne gospodarske javne službe odvajanja in čiščenja komunalne in padavinske odpadne vode v Občini Markovci** |
|  |
|  |
|  |
| 1. **SPLOŠNE DOLOČBE** |
| 1. **člen** |
| **(vsebina odloka)** |
| (1) S tem odlokom, kot koncesijskim aktom, se določijo predmet in pogoji opravljanja obvezne lokalne gospodarske javne službe odvajanja in čiščenja komunalne in padavinske odpadne vode (v nadaljevanju: javna služba) na območju Občine Markovci (v nadaljevanju: občina). |
| (2) S tem odlokom se določijo: |
| * dejavnosti, ki so predmet javne službe, |
| * območje izvajanja javne službe, uporabnike ter razmerja do uporabnikov, |
| * pogoji, ki jih mora izpolnjevati koncesionar, |
| * javna pooblastila koncesionarju, |
| * splošni pogoji za izvajanje javne službe in za uporabo javnih dobrin, ki se z njo zagotavljajo, |
| * vrsta in obseg monopola ali način njegovega preprečevanja, |
| * začetek in čas trajanja koncesije, |
| * viri financiranja javne službe, |
| * način plačila koncesionarja, |
| * nadzor nad izvajanjem javne službe, |
| * prenehanje koncesijskega razmerja, * način podelitve koncesije, |
| * organ, ki opravi izbor koncesionarja, |
| * organ, pooblaščen za sklenitev koncesijske pogodbe in * druge sestavine, potrebne za določitev in izvajanje javne službe. |
| 1. **člen** |
| **(uporaba izrazov)**  V odloku uporabljeni izrazi v slovnični obliki za moški spol se uporabljajo kot nevtralni za ženski in moški spol. |
|  |
| 1. **PREDMET JAVNE SLUŽBE** |
| 1. **člen** |
| **(storitve, ki so predmet javne službe)**  (1) Javna služba obsega naslednje naloge:   1. odvajanje in čiščenje komunalne odpadne vode, ki se odvaja v javno kanalizacijo ter dodatna obdelava komunalne odpadne vode, 2. redno vzdrževanje javne kanalizacije, 3. prevzem in odvoz komunalne odpadne vode, ki se zbira v nepretočnih greznicah, v komunalno čistilno napravo ter njeno čiščenje, 4. prevzem in odvoz blata iz malih čistilnih naprav z zmogljivostjo, manjšo od 50 PE in malih čistilnih naprav z zmogljivostjo, enako ali večjo od 50 PE, na območju izven meja aglomeracije, na območje komunalne čistilne naprave, ki je opremljena za obdelavo blata, 5. obdelava blata, 6. pregledovanje malih komunalnih čistilnih naprav z zmogljivostjo, manjšo od 50 PE, 7. odvajanje in čiščenje padavinske odpadne vode, ki se odvaja v javno kanalizacijo z javnih površin, 8. odvajanje in čiščenj padavinske odpadne vode, ki se odvaja v javno kanalizacijo s streh, če za to padavinsko odpadno vodo ni mogoče zagotoviti ravnanja v skladu s predpisom, ki ureja emisijo snovi in toplote pri odvajanju odpadnih voda v vode in javno kanalizacijo, 9. odvajanje in čiščenje padavinske odpadne vode, ki se odvaja v javno kanalizacijo z zasebnih utrjenih površin, ki niso večje od 100 m2 in pripadajo objektu, iz katerega se odvaja komunalna odpadna voda ali padavinska odpadna voda s streh, pod pogojem, da se navedeno izvaja v okviru prostih zmogljivosti javne kanalizacije z uporabo javne infrastrukture in v soglasju z lastnikom infrastrukture, 10. obveščanje uporabnikov javne službe, 11. izdelava programa izvajanja javne službe, 12. vodenje evidence o izvajanju javne službe, 13. poročanje o izvajanju javne službe in 14. priključevanje novih uporabnikov javne službe.   (2) Naloge javne službe, ki so posebne storitve, so:   * odvajanje in čiščenje padavinske odpadne vode, ki se odvaja v javno kanalizacijo s površin, ki niso javne površine ali površine iz 9. točke prejšnjega odstavka, * odvajanje in čiščenje industrijske odpadne vode, ki se odvaja v javno kanalizacijo.   (3) Posebne storitve iz prejšnjega odstavka tega člena se lahko izvajajo le v okviru prostih zmogljivosti javne kanalizacije z uporabo javne infrastrukture in v soglasju z lastnikom infrastrukture. |
| 1. **OBMOČJE IZVAJANJA JAVNE SLUŽBE, UPORABNIKI TER RAZMERJA DO UPORABNIKOV** |
|  |
| 1. **člen** |
| **(območje izvajanja javne službe)** |
| Javno službo zagotavlja Občina Markovci v obliki koncesionirane javne službe na celotnem območju Občine Markovci v obsegu in pod pogoji, določenimi s tem odlokom, odlokom o načinu izvajanja javne službe, zakonom, ki ureja varstvo okolja ter drugimi veljavnimi predpisi. |
| 1. **člen** |
| **(uporabniki ter razmerja do uporabnikov)** |
| (1) Uporabniki imajo pravico do trajnega, nemotenega in kvalitetnega zagotavljanja storitev izvajalca javne službe, ki je enako dostopna vsem uporabnikom na območju občine. |
| (2) Uporaba storitev javne službe oz. priključitev na javno kanalizacijo je obvezna pod pogoji, ki jih določa občinski odlok o načinu izvajanja predmetne javne službe, razen v primerih, določenih z zakonom ali na njegovi podlagi sprejetimi predpisi. |
| 1. **POGOJI, KI JIH MORA IZPOLNJEVATI KONCESIONAR** |
|  |
| 1. **člen** |
| **(pogoji)** |
| (1) Koncesionar mora ob sklenitvi koncesijske pogodbe izpolnjevati naslednje pogoje: |
| * da je registriran za opravljanje dejavnosti, ki je predmet javne službe, |
| * da je organizacijsko, kadrovsko in tehnično usposobljen za izvajanje javne službe, |
| * da razpolaga s tehničnimi sredstvi za izvajanje javne službe, |
| * da ima ustrezna dovoljenja za izvajanje dejavnosti, če so z zakonom predpisana.   (2) Koncesionar mora za podelitev koncesije, v skladu s predpisi, ki urejajo odvajanje in čiščenje komunalne in padavinske odpadne vode, koncedentu predložiti program izvajanja javne službe z oceno stroškov. |
| 1. **JAVNA POOBLASTILA KONCESIONARJU** |
| 1. **člen** |
| **(javno pooblastilo)** |
| (1) Izvajalec javne službe v okviru storitev javne službe izdaja soglasja, projektne pogoje in soglasja za priključitev na javno kanalizacijo ter soglasja za spremembo ali ukinitev priključkov na javno kanalizacijo v skladu s predpisi, ki urejajo graditev objektov in urejanje prostora. |
|  |
|  |
|  |
|  |
|  |
|  |
|  |
| (2) Za izvajanje nalog iz prejšnjega odstavka tega člena mora imeti izvajalec javne službe zaposleno osebo z opravljenim strokovnim izpitom iz upravnega postopka.  (3) Izvajalec javne službe v okviru storitev javne službe opravlja strokovno-tehnične, organizacijske in razvojne naloge javne službe, in sicer:   * razvoj, načrtovanje in pospeševanje dejavnosti javne službe, * investicijsko načrtovanje in gospodarjenje z objekti in napravami, potrebnimi za izvajanje dejavnosti javne službe.   (4) Izvajalec javne službe mora vzpostaviti, voditi in vzdrževati kataster komunalnih naprav v skladu s predpisi. Stroški se krijejo proračunskih sredstev občine. |
| 1. **SPLOŠNI POGOJI ZA IZVAJANJE JAVNE SLUŽBE** |
| 1. **člen** |
| **(splošni pogoji za izvajanje javne službe)** |
| Koncesionar izvaja javno službo v skladu z zakonom, ki ureja področje varstva okolja, podzakonskimi akti, sprejetimi na njegovi podlagi, predpisi občine in splošnimi akti, sprejetimi na podlagi javnega pooblastila. |
| 1. **OBSEG MONOPOLA** |
| 1. **člen** |
| **(obseg monopola)** |
| (1) Koncesija za opravljanje dejavnosti javne službe iz prvega člena tega odloka, na območju iz četrtega člena tega odloka, se podeli enemu koncesionarju. |
| (2) Koncesionar pridobi posebno in izključno pravico za izvajanje dejavnosti javne službe na območju občine. |
| 1. **ZAČETEK IN ČAS TRAJANJA KONCESIJE** |
| 1. **člen** |
| **(začetek koncesije)** |
| Koncesijsko razmerje se začne s podpisom koncesijske pogodbe. |
| 1. **člen** |
| **(trajanje koncesije)** |
| Koncesija se podeli za obdobje 10 let. |
| 1. **VIRI FINANCIRANJA JAVNE SLUŽBE** |
| 1. **člen** |
| **(viri financiranja javne službe)** |
| Koncesionar pridobiva sredstva za opravljanje javne službe iz: |
| - plačil uporabnikov storitev javne službe, |
| - iz proračuna občine, |
| - iz dotacij, donacij in subvencij, |
| - iz drugih virov, določenih z zakonom ali odlokom občine. |
| 1. **NAČIN PLAČILA KONCESIONARJA** |
| 1. **člen** |
| **(koncesijska dajatev)** |
| (1) Koncesionar plača koncedentu letno koncesijsko dajatev za izvrševanje gospodarske javne službe. |
| (2) Koncesijska dajatev se obračunava in plačuje v odstotkih od cene storitve koncesionarja, način obračuna in plačila pa se podrobneje določi v koncesijski pogodbi. |
| (3) Koncesionar mora v svojih evidencah zagotoviti podatke o osnovah, na podlagi katerih se obračunava in plačuje koncesijska dajatev. |
| (4) V primeru, ko gre za uresničevanje javnega interesa zagotavljanja javne službe, se lahko koncedent v javnem interesu in v korist uporabnikov odpove plačilu koncesijske dajatve, kar se posebej opredeli v koncesijski pogodbi. |
| 1. **NADZOR NAD IZVAJANJEM GOSPODARSKE JAVNE SLUŽBE** |
|  |
| 1. **člen** |
| **(nadzor)** |
| (1) Nadzor nad izvajanjem koncesijske pogodbe izvaja koncedent. Koncedent lahko za posamezna strokovna in druga opravila nadzora pooblasti pristojno strokovno službo ali drugo institucijo. |
| (2) Koncesionar mora koncedentu omogočiti nadzor, vstop v svoje poslovne prostore, pregled objektov in naprav koncesije ter omogočiti vpogled v dokumentacijo (letne računovodske izkaze ipd.), v kataster oziroma vodene zbirke podatkov, ki se nanašajo nanjo ter nuditi zahtevane podatke in pojasnila. |
| (3) Nadzor mora potekati tako, da ne ovira opravljanja redne dejavnosti koncesionarja in tretjih oseb, praviloma le v poslovnem času koncesionarja. Izvajalec nadzora se izkaže s pooblastilom koncedenta. |
| (4) O nadzoru se napravi zapisnik, ki ga podpišeta predstavnik koncesionarja in koncedenta oziroma koncedentov pooblaščenec. |
| (5) Podrobnejši način izvajanja nadzora se določi v koncesijski pogodbi. |
| 1. **PRENEHANJE KONCESIJSKEGA RAZMERJA** |
| 1. **člen** |
| **(prenehanje koncesijskega razmerja)** |
| Koncesijsko razmerje preneha: |
| * s prenehanjem koncesijske pogodbe, |
| * z odkupom koncesije, |
| * z odvzemom koncesije, |
| * s prevzemom javne službe v režijo, |
| * v drugih primerih, določenih s koncesijsko pogodbo. |
| 1. **člen** |
| **(prenehanje koncesijske pogodbe)** |
| (1) Koncesijska pogodba preneha: |
| * po preteku časa, za katerega je bila sklenjena, * z odpovedjo, če je sklenjena za nedoločen čas, |
| * z razdrtjem, |
| * v drugih primerih, določenih s koncesijsko pogodbo. |
| (2) Razlogi in pogoji za razdrtje pogodbe, odpovedni rok ter druge medsebojne pravice in obveznosti ob razdrtju pogodbe oz. ob odpovedi, se določijo v koncesijski pogodbi. |
| 1. **člen** |
| **(odkup koncesije)** |
| (1) Z odkupom koncesije preneha koncesijsko razmerje tako, da koncesionar preneha opravljati dejavnost javne službe pred potekom časa trajanja koncesije, koncedent pa v določenem obsegu prevzame objekte in naprave, ki jih je koncesionar zgradil ali pridobil za namen izvajanja dejavnosti javne službe. |
| (2) Način, obseg in pogoji odkupa koncesije se določijo v koncesijski pogodbi. |
| 1. **člen** |
| **(odvzem koncesije)** |
| (1) Koncedent lahko odvzame koncesijo koncesionarju, ne glede na določila koncesijske pogodbe: |
| * če ne začne z izvajanjem dejavnosti javne službe v za to določenem roku, |
| * če je v javnem interesu, da se dejavnost preneha izvajati kot gospodarska javna služba ali kot koncesionirana gospodarska javna služba, |
| * če dejavnosti ne izvaja redno, strokovno in pravočasno, skratka tako, da so povzročene motnje v izvajanju dejavnosti, |
| * če dejavnosti ne izvaja v skladu s predpisi, standardi in navodili koncedenta, |
| * zaradi ponovljenih in dokazanih grobih kršitev predpisov in določil koncesijske pogodbe, |
| * če koncesionar preneha obstajati. |
| (2) Koncedent mora koncesionarju, pred odvzemom koncesije, dati primeren rok za odpravo kršitev iz tretje, četrte in pete alinee prvega odstavka tega člena. |
| (3) V primeru odvzema koncesije v skladu z drugo alinejo prvega odstavka tega člena ima koncesionar pravico do odškodnine v skladu z določili zakona, ki ureja področje gospodarskih javnih služb. |
| 1. **člen** |
| **(prevzem javne službe v režijo)** |
| (1) Koncedent lahko prevzame javno službo v režijo. |
| (2) Pogoji in način prevzema se določijo v koncesijski pogodbi. |
| 1. **NAČIN PODELITVE KONCESIJE** |
| 1. **člen** |
| **(način podelitve koncesije)** |
| (1) Koncedent pridobiva koncesionarje na podlagi javnega razpisa, ki se objavi v Uradnem listu Republike Slovenije in na spletni strani občine.  (2) Izbira koncesionarja se lahko opravi brez javnega razpisa, če se koncesija podeli pravni osebi zasebnega ali javnega prava (v nadaljnjem besedilu: pravna oseba) in so izpolnjeni vsi predpisani pogoji.   1. **člen**   **(oblika in postopek javnega razpisa)**  (1) Javni razpis se opravi po določbah tega koncesijskega akta, v skladu z določili zakona, ki ureja gospodarske javne službe.  (2) Javni razpis je veljaven, če se nanj prijavi vsaj en ponudnik, ki izpolnjuje s tem koncesijskim aktom določene pogoje. |
| 1. **člen**   **(vsebina javnega razpisa)**  (1) Vsebina javnega razpisa se določi ob smiselni uporabi zakona, ki ureja področje o javno-zasebnem partnerstvu.  (2) Javni razpis mora ob vsebini iz prejšnjega odstavka tega člena vsebovati tudi pogoje, ki jih mora izpolnjevati koncesionar in so določeni v 6. členu tega odloka.   1. **člen**   **(postopek izbire koncesionarja)**  (1) Za vodenje postopka razpisa in oceno ponudb imenuje župan občine strokovno komisijo, ki jo sestavljajo predsednik in dva člana. Vsi člani strokovne komisije morajo imeti delovne izkušnje z delovnega področja, da omogočajo strokovno presojo vlog.  (2) Izbira koncesionarja se izvede po postopku, določenem z zakonom, ki ureja gospodarske javne službe.   1. **ORGAN, KI OPRAVI IZBOR KONCESIONARJA** |
| 1. **člen** |
| **(organ, ki opravi izbor koncesionarja)** |
| Koncesionarja izbere občinska uprava z upravno odločbo na podlagi predloga strokovne komisije iz prvega odstavka 23. člena tega odloka. |
| 1. **ORGAN, POOBLAŠČEN ZA SKLENITEV KONCESIJSKE POGODBE** |
|  |
| 1. **člen** |
| **(organ, pooblaščen za sklenitev koncesijske pogodbe)** |
| Koncesijsko pogodbo v imenu občine sklene župan občine. |
| 1. **DRUGE SESTAVINE, POTREBNE ZA DOLOČITEV IN IZVAJANJE JAVNE SLUŽBE** |
|  |
| 1. **Višja sila** |
| 1. **člen** |
| **(dolžnosti in pravice koncesionarja)** |
| (1) Koncesionar mora v okviru objektivnih možnosti izvajati javno službo tudi v nepredvidljivih okoliščinah, nastalih zaradi višje sile. |
| (2) V primeru iz prejšnjega odstavka tega člena ima koncesionar pravico od koncedenta zahtevati povračilo stroškov, ki so nastali zaradi izvajanja javne službe na območju občine v nepredvidljivih okoliščinah. |
| (3) Zaradi nepredvidljivih okoliščin, ki so nastale zaradi višje sile, lahko koncesijsko razmerje preneha, vendar samo na podlagi sporazuma med koncedentom in koncesionarjem. |
| **2. Odgovornost koncesionarja za ravnanje zaposlenih** |
| 1. **člen** |
| **(odgovornost za škodo)** |
| Koncesionar je v skladu z zakonom odgovoren za škodo, ki jo pri izvajanju ali v zvezi z izvajanjem javne službe povzročijo pri njem zaposleni ljudje uporabnikom ali drugim osebam. |
| **3. Začasen prevzem** |
| 1. **člen** |
| **(začasen prevzem)** |
| Če koncesionar v primerih, ki so posledica ravnanja pri njem zaposlenih ljudi, ne zagotovi izvajanja javne službe, lahko njeno izvajanje začasno zagotovi koncedent s prevzemom javne službe v režijo ali na drug način, določen v koncesijski pogodbi. |
| **4. Odgovornost koncedenta za ravnanje koncesionarja** |
| 1. **člen** |
| **(vrsta odgovornosti)** |
| Koncedent subsidiarno odgovarja za škodo, ki jo pri izvajanju javne službe povzroči koncesionar uporabnikom ali drugim osebam na območju občine, če ni s koncesijsko pogodbo dogovorjena drugačna odgovornost. |
| **5. Zavarovanje odgovornosti za škodo** |
| 1. **člen** |
| **(zavarovanje)** |
| (1) Koncesionar mora biti ustrezno zavarovan za škodo, ki jo pri izvajanju ali v zvezi z izvajanjem javne službe povzročijo pri njem zaposleni ljudje uporabnikom ali drugim osebam in za škodo. |
| (2) Obseg zavarovanja iz prejšnjega odstavka se določi s koncesijsko pogodbo. |
| 1. **KONČNA DOLOČBA** |
| 1. **člen** |
| **(začetek veljavnosti)** |
| Ta odlok začne veljati osmi dan po objavi v Uradnem glasilu slovenskih občin. |
|  |
| Številka: 007-0001/2015 |
| Datum:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Obrazložitev:  [Zakon o gospodarskih javnih službah](http://www.pisrs.si/Predpis.aspx?id=ZAKO272&pogled=osnovni) (Uradni list RS, št. 32/93, 30/98-ZZLPPO, 127/06-ZJZP, 38/10-ZUKN, 57/11-ORZGJS40; v nadaljevanju ZGJS) v 32. členu določa, da se predmet in pogoje opravljanja gospodarske javne službe za posamezno koncesijo določi s koncesijskim aktom, tj. odlokom lokalne skupnosti, ki se sprejme poleg odloka, ki določa način opravljanja gospodarske javne službe.  V skladu s 33. členom ZGJS predlog koncesijskega akta vsebuje vse z zakonom zahtevane določbe, najpomembnejše oz. z zadnjim sprejetim predpisom določene, tj. z Uredbo o odvajanju in čiščenju komunalne odpadne vode (Uradni list RS, št. 98/15; v nadaljevanju: uredba), ki velja in se uporablja od 31. 12. 2015 dalje, pa so navedene v nadaljevanju.  Besedilo prvega odstavka 3. člena predloga odloka je oblikovano na podlagi določila prvega odstavka 15. člena uredbe in določa, da so naloge javne službe, ki so obvezne storitve:   1. odvajanje in čiščenje komunalne odpadne vode, ki se odvaja v javno kanalizacijo, v skladu z 10. členom uredbe ter dodatna obdelava komunalne odpadne vode v skladu z 11. členom uredbe, 2. redno vzdrževanje javne kanalizacije, 3. prevzem in odvoz komunalne odpadne vode, ki se zbira v nepretočnih greznicah, v komunalno čistilno napravo ter njeno čiščenje, 4. prevzem in odvoz blata iz malih komunalnih čistilnih naprav z zmogljivostjo, manjšo od 50 PE, in iz malih komunalnih čistilnih naprav iz petega odstavka 21. člena uredbe na območje komunalne čistilne naprave, ki je opremljena za obdelavo blata, 5. obdelava blata, 6. pregledovanje malih komunalnih čistilnih naprav z zmogljivostjo, manjšo od 50 PE, 7. odvajanje in čiščenje padavinske odpadne vode, ki se odvaja v javno kanalizacijo z javnih površin, 8. odvajanje in čiščenje padavinske odpadne vode, ki se odvaja v javno kanalizacijo s streh, če za to padavinsko odpadno vodo ni mogoče zagotoviti ravnanja v skladu s predpisom, ki ureja emisijo snovi in toplote pri odvajanju odpadnih voda v vode in javno kanalizacijo, 9. odvajanje in čiščenje padavinske odpadne vode, ki se odvaja v javno kanalizacijo z zasebnih utrjenih površin, ki niso večje od 100 m2 in pripadajo objektu, iz katerega se odvaja komunalna odpadna voda ali padavinska odpadna voda s streh, če tako določa občinski predpis, ki ureja javno službo, 10. obveščanje uporabnikov javne službe, 11. izdelava programa izvajanja javne službe, 12. vodenje evidence o izvajanju javne službe, 13. poročanje o izvajanju javne službe in 14. priključevanje novih uporabnikov javne službe.   Besedilo drugega odstavka 3. člena predloga odloka pa je oblikovano na podlagi določila drugega odstavka 15. člena uredbe, ki določa, da so naloge javne službe, ki so posebne storitve:   * odvajanje in čiščenje padavinske odpadne vode, ki se odvaja v javno kanalizacijo s površin, ki niso javne površine ali površine iz 9. točke prvega odstavka uredbe, * odvajanje in čiščenje industrijske odpadne vode, ki se odvaja v javno kanalizacijo.   Besedilo drugega odstavka 6. člena predloga odloka je oblikovano na podlagi določila prvega odstavka 26. člena uredbe, ki določa, da se mora javna služba izvajati v skladu s programom izvajanja javne službe.  Besedilo drugega odstavka 20. člena predloga je oblikovano na podlagi določila tretjega odstavka 36. člena ZGJS, ki določa, da se s predpisom iz drugega odstavka 36. člena ZGJS lahko določi primere, ko se izbira opravi brez javnega razpisa.  V skladu z določilom drugega odstavka 3. člena ZGJS občina z odlokom predpiše način opravljanja gospodarske javne službe tako, da je zagotovljeno njeno izvajanje v okviru funkcionalno in prostorsko zaokroženih oskrbovalnih sistemov. Izhajajoč iz navedenega je zakonodajalec dopustil občini možnost ureditve splošnega pravnega okvira javne službe, ki se nanaša na način prenosa posebne in izključne pravice izvajanja dejavnosti javne službe na izvajalca javne službe brez javnega razpisa. Na tem mestu pa moramo opomniti, da občina pri tem nima polne regulativne pristojnosti, saj je pri sprejemanju splošnega akta (odloka) s katerim predpiše način opravljanja gospodarske javne službe vezana na ustavno načelo zakonitosti iz tretjega odstavka 153. člena Ustave RS, ki določa, da morajo biti podzakonski predpisi in drugi splošni akti v skladu z ustavo in z zakoni. Izhajajoč iz navedenega mora tudi odločitev občine o določitvi primerov, ko se izbira koncesionarja opravi brez javnega razpisa, temeljiti na ustavi in zakonu. V tej zvezi pa moramo opomniti, da v veljavni zakonski ureditvi ne zasledimo pravnih pravil, ki bi določala primere, ko se izbira koncesionarja opravi brez javnega razpisa. V tej zvezi se torej izpostavi pomembno vprašanje obsega regulativne pristojnosti občine. Izhajajoč iz določila 140. člena Ustave RS spadajo v pristojnost občine lokalne zadeve, ki jih občina lahko ureja samostojno in ki zadevajo samo prebivalce občine. Vsebinsko podobno določilo zasledimo v 2. členu veljavnega Zakona o lokalni samoupravi (ZLS), ki določa, da občina v okviru ustave in zakonov samostojno ureja, in opravlja svoje zadeve in izvršuje naloge, ki so nanjo prenesene z zakoni. Navedeno določilo predstavlja na eni strani konkretizacijo delovnega področja samoupravnih lokalnih skupnosti (kot to izhaja iz določila 140. člena Ustave RS), na drugi strani pa določilo ustavnega načela zakonitosti (tretji odstavek 153. člena Ustave RS). V okviru lokalnih javnih zadev ima tako občina pravico (izvirno pristojnost) izdajati predpise, s katerimi normativno ureja določena pravna razmerja, pri čemer pa s svojim normativnim urejanjem ne sme poseči v pristojnost države. V tej zvezi moramo opomniti, da načelo zakonitosti delovanja občine na področju normativnega delovanja pomeni, da občinski predpisi (v danem primeru odlok o načinu opravljanja lokalne gospodarske javne službe), ki urejajo zadeve iz izvirne pristojnosti občine, torej tudi s področja izvajanja dejavnosti lokalnih javnih služb, ne smejo biti v nasprotju z zakoni. Pravnih razmerij torej ne smejo urejati v nasprotju z zakonskimi določbami, v primeru, da zakonodajalec opredeli okvir pooblastila za normativno urejanje, pa ne smejo preseči tega pooblastila. V vsakem primeru posebej je potrebno z razlago zakona ugotoviti, kako široko polje normativnega odločanja je zakonodajalec prepustil občini. Kadar zakon izrecno določa izvirne pristojnosti občine oziroma pooblastila za normativno urejanje v okviru izvirnih pristojnosti na nekem področju (v danem primeru drugi odstavek 36. člena ZGJS), je potrebno z razlago ugotoviti obseg tega pooblastila, ki je lahko jasno in določno ali pa opredeljeno z generalnimi klavzulami oziroma pravno nedoločenimi pojmi (Odl. US: U-I-348/96, para. 9).  Izhajajoč iz navedenega in upoštevaje dejstvo, da zakonodajalec z zakonskimi pravili ni določil primerov, ko se izbira koncesionarja lahko opravi brez javnega razpisa je potrebno to vprašanje splošnega normativnega urejanja presojati tudi v okviru prava EU. Na tem mestu moramo opomniti, da je sodna praksa Sodišča EU na področju podeljevanja koncesij storitev za izvajanje javnih služb izoblikovala jasno stališče (zadeve C-324/98 - Teleaustria, C-231/03 - Coname, C-458/03 - Parking Brixen, C-260/04 - Komisija proti Italiji, C-410/04 - ANAV in druge). Sodna praksa sodišča EU javnemu organu omogoča neposredno oddajo javne službe družbi, ki je v celoti v njegovi lasti, s pogojem, da javni organ to družbo nadzoruje tako kot svoje službe in da ta opravlja pretežni del dejavnosti z organom, ki je v njej udeležen (Sodba Sodišča EU z dne 6. aprila 2006 v zadevi ANAV, C-410/04, XOdl., stran I-3303, točka 33.).  **Navedeno stališče je zavzelo tudi Računsko sodišče RS v svojem mnenju št. 330-2/2015/16, z dne 12. 1. 2016, iz katerega izhaja, da se tretji odstavek 36. člen ZGJS (ki je bil sicer razveljavljen z Zakonom o javno-zasebnem partnerstvu, Uradni list RS, št. 127/06)) lahko uporablja v primerih, ko gre za razmerja javno-javnega partnerstva. Iz mnenja dalje izhaja, da tudi iz prakse Sodišča EU izhaja, da se tudi pri podelitvi koncesij storitev uporablja izjema od obveznosti izvedbe javnega razpisa po doktrini »in-house«. Iz prakse Sodišča EU izhaja, da morajo biti ob neposredni podelitvi koncesije kumulativno izpolnjeni naslednji pogoji:**   * **v koncesionarju ne sme biti udeležen zasebni kapital,** * **koncesionar mora pretežni del svojih dejavnosti opravljati za koncedenta in** * **koncedent mora imeti nad koncesionarjem nadzor oz. ga mora obvladovati na način, kot nadzoruje oz. obvladuje svoje službe.**   **Iz prakse Sodišča EU izhaja, da se navedene pogoje presoja tako ob podelitvi koncesije, kot tudi ves čas trajanja koncesijskega razmerja.**  **Računsko sodišče RS v svojem mnenju zaključuje, citirano: *»Upoštevaje navedeno in ob predpostavki, da v konkretnem primeru ne gre za razmerje javno-zasebnega partnerstva in da so vsi trije pogoji za uporabo »in-house« izjeme kumulativno izpolnjeni ob podelitvi koncesije in ves čas trajanja koncesijskega razmerja, menimo, da je podelitev koncesije brez izvedbe javnega razpisa vsekakor mogoča, zlasti ob upoštevanju določb Direktive 2014/23/EU Evropskega parlamenta in Sveta z dne 26. 2. 2014 o podeljevanju koncesijskih pogodb, ki že velja in bo v slovensko zakonodajo prenesena do 18. 4. 2016.«***  Navedena direktiva, ki ureja neposredno podelitev koncesije, se namreč ne uporablja neposredno, temveč mora biti v naš pravni red implementirana in sicer, kot določa sama direktiva, najkasneje do 18. 4. 2016.  Glede na navedeno predlagam Občinskemu svetu Občine Markovci, da predlog odloka obravnava in sprejme.  Milan GABROVEC, prof.  župan |